BEGRUNDELSE

1. BAGGRUND FOR FORSLAGET

Baggrund og formål

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momsunddragelse eller momsundgåelse.

Ved breve registreret i Kommissionen henholdsvis den 5. september 2011 og den 13. september 2011 anmodede Spanien og Frankrig om tilladelse til at anvende en foranstaltning, der fraviger artikel 5 i momsdirektivet. I overensstemmelse med momsdirektivets artikel 395, stk. 2, underrettede Kommissionen ved breve af 25. oktober 2011 de øvrige medlemsstater om nævnte medlemsstaters anmodninger. Ved breve af 27. oktober 2011 underrettede Kommissionen Spanien og Frankrig om, at den rådede over alle de oplysninger, den fandt nødvendige for at kunne vurdere anmodningen.

Generel baggrund

Den 27. juni 2008 indgik Spanien og Frankrig en samarbejdsaftale om at etablere en elektricitetsforbindelse under jorden mellem Baixas (Frankrig) og Santa Llogia (Spanien). Dette anlæg vil være ca. 60 km langt, hvoraf lige under 60 % vil være beliggende i Frankrig og lidt over 40 % vil være i Spanien. Anlægget omfatter en 8 km lang tunnel gennem Alberes-bjergene, hvoraf 87 % vil være beliggende på fransk område og 13 % i Spanien.

Efter gældende regler indebærer territorialitetsprincippet i momsdirektivets artikel 5, at der skal opkræves spansk moms for byggearbejder udført i Spanien. Tilsvarende skal der opkræves fransk moms for byggearbejder udført på fransk område. Hvis de gældende regler anvendes, vil det være nødvendigt at fastslå det nøjagtige sted for momspligtige transaktioner i forhold til det område, hvor hver del af arbejderne udføres.

Spanien og Frankrig mener, at hvis man anvender de gældende regler, vil det skabe momskomplikationer for de virksomheder, som er ansvarlige for de pågældende arbejder. For at forenkle momsopkrævningen anmoder de om, at leverancer af varer og tjenesteydelser, anskaffelser i EU og import faktureres af leverandørerne som værende 50 % på Spaniens område og 50 % på Frankrigs område.

Efter bygningen af den underjordiske elektricitetsforbindelse finder de gældende momsregler anvendelse.

Kommissionen accepterer, at en ligelig fordeling mellem Frankrig og Spanien af den opkrævede moms for byggearbejdet i disse tilfælde udgør en forenkling, som gør det lettere for de pågældende virksomheder at anvende afgiftsreglerne, end hvis de gældende momsregler skulle anvendes.

Gældende bestemmelser på det område, forslaget vedrører

Rådet har tidligere ved flere lejligheder bemyndiget medlemsstaterne til at fravige territorialitetsprincippet, hvad angår projekter i grænseområder.

2. HØRING AF INTERESSEREDE PARTER OG KONSEKVENSANALYSE

Høring af interesserede parter

Ikke relevant.

Inddragelse og udnyttelse af ekspertise

Der har ikke været behov for ekstern ekspertbistand.

Konsekvensanalyse

Den foreslåede afgørelse tager sigte på at forenkle proceduren for opkrævning af moms i relation til bygningen af en underjordisk elektricitetsforbindelse mellem Spanien og Frankrig og har derfor en potentiel positiv økonomisk virkning.

I betragtning af fravigelsens beskedne rækkevidde vil virkningen under alle omstændigheder være begrænset.

3. FORSLAGETS RETLIGE ASPEKTER

Resumé af forslaget

Tilladelse til Spanien og Frankrig til at fravige den territoriale anvendelse af moms, hvad angår bygningen af en underjordisk elektricitetsforbindelse mellem deres respektive områder.

Retsgrundlag

Momsdirektivets artikel 395.

Subsidiaritetsprincippet

I henhold til momsdirektivets artikel 395 skal en medlemsstat, der ønsker at indføre foranstaltninger, som fraviger bestemmelserne i direktivet, indhente tilladelse fra Rådet i form af en rådsafgørelse. Forslaget er derfor i overensstemmelse med subsidiaritetsprincippet.

Proportionalitetsprincippet

Forslaget er i overensstemmelse med proportionalitetsprincippet af følgende grund(e):

Afgørelsen vedrører en bemyndigelse til en medlemsstat på dennes egen anmodning og udgør ikke en forpligtelse.

I betragtning af fravigelsens meget begrænsede anvendelsesområde står den særlige foranstaltning i rimeligt omfang til det tilstræbte mål.

Reguleringsmiddel/reguleringsform

I henhold til momsdirektivets artikel 395 kan de fælles momsregler kun fraviges, hvis Rådet med enstemmighed på forslag af Kommissionen giver tilladelse hertil. Endvidere er en rådsafgørelse det mest egnede reguleringsmiddel, da den kan rettes til individuelle medlemsstater.

4. VIRKNING FOR BUDGETTET

Forslaget har ingen konsekvenser for Fællesskabets budget.

5. YDERLIGERE OPLYSNINGER

Forslaget udløber ved afslutningen af bygningen af den underjordiske elektricitetsforbindelse mellem Santa Llogia i Spanien Baixas i Frankrig.

2011/0424 (NLE)

Forslag til

RÅDETS GENNEMFØRELSESAFGØRELSE

om bemyndigelse til Spanien og Frankrig til at indføre en særlig foranstaltning, der fraviger artikel 5 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

1. Ved breve registreret i Kommissionen henholdsvis den 5. september 2011 og den 13. september 2011 anmodede Spanien og Frankrig om tilladelse til at indføre en særlig foranstaltning, der fraviger bestemmelserne i direktiv 2006/112/EF i relation til bygning af en underjordisk elektricitetsforbindelse mellem deres respektive elektricitetsnet.

2. Kommissionen underrettede de andre medlemsstater om Spaniens og Frankrigs anmodninger ved breve af 25. oktober 2011. Ved breve af 27. oktober 2011 underrettede Kommissionen Spanien og Frankrig om, at den rådede over alle de oplysninger, den fandt nødvendige for at kunne vurdere anmodningerne.

3. Den 27. juni indgik Spanien og Frankrig en aftale om bygning af en underjordisk elektricitetsforbindelse mellem Santa Llogia i Spanien og Baixas i Frankrig.

4. Gennem foranstaltningen skal den underjordiske elektricitetsforbindelse behandles som værende beliggende 50 % i Spanien og 50 % i Frankrig hvad angår leverancer af varer og tjenesteydelser, anskaffelser af varer i EU og import af varer, der er bestemt til bygningen af forbindelsen.

5. I mangel af en sådan foranstaltning ville det som følge af territorialitetsprincippet være nødvendigt ved hver leverance at fastslå, hvorvidt beskatningsstedet er Spanien eller Frankrig.

6. Formålet med foranstaltningen er derfor at forenkle proceduren for opkrævning af moms for bygningen af den underjordiske elektricitetsforbindelse.

7. Fravigelsen har ikke negative indvirkninger på Unionens egne momsindtægter -

VEDTAGET DENNE AFGØRELSE:

Artikel 1

Som en fravigelse af artikel 5 i direktiv 2006/112/EF bemyndiges Spanien og Frankrig til at betragte den underjordiske elektricitetsforbindelse mellem Santa Llogia i Spanien og Baixas i Frankrig som værende beliggende 50 % på Spaniens område og 50 % på Frankrigs område hvad angår leverancer af varer og tjenesteydelser, anskaffelser af varer i EU og import af varer, der er bestemt til bygningen af forbindelsen.

Artikel 2

Denne afgørelse er rettet til Kongeriget Spanien og Den Franske Republik.

Udfærdiget i Bruxelles, den

På Rådets vegne

Formand

[1] EUT L 347 af 11.12.2006, s. 1.